Informácia o programe 36. Valného  zhromaždenia ICAO 
a voľbách do Rady ICAO

	Valné zhromaždenie pracuje formou plenárnych zasadnutí a v piatich súbežne zasadajúcich pracovných orgánoch (výkonný výbor, technická komisia, ekonomická komisia, právna komisia, administratívna komisia). Okrem toho Výbor pre splnomocnenia bude dohliadať na správnosť akreditácie jednotlivých delegátov Valného zhromaždenia ICAO.  Tieto orgány si môžu vytvoriť svoje pracovné skupiny za účelom riešenia určitých špecifických problémov. Valné zhromaždenie zhodnotí prácu ICAO za ostatné 3 roky (2004 - 2006), posúdi súčasný stav v medzinárodnom civilnom letectve, jeho perspektívy a vytýči program organizácie na ďalšie trojročné obdobie (2008 - 2010). Zároveň schváli ročné správy o činnosti Rady ICAO za roky 2004 - 2006 a rozpočet viazaný na programový balík na roky 2008 - 2010, revíziu rezolúcií VZ, zvolí Radu ICAO a schváli záverečné správy jednotlivých pracovných orgánov.

Pozornosť VZ a jeho pracovných orgánov sa zameria najmä na:

-	Výsledky a zdokonalenie systému auditov bezpečnosti a bezpečnostnej ochrany civilného letectva, ich prípadné rozšírenie, zdokonalenie ICAO štandardov a zvýšenie efektívnosti činnosti ICAO.
-	Plnenie finančných záväzkov členských krajín a správu o osobitných ujednaniach v tejto oblasti, technickú pomoc poskytovanú ICAO na základe mechanizmu UNDP.
-	Ochranu životného prostredia (hluk, emisie), politiku v oblasti riadenia navigačných systémov a poskytovania navigačných služieb.
-	Zhodnotenie vývoja leteckej dopravy s dôrazom na liberalizačné trendy, najmä vplyv liberalizácie na bezpečnosť a bezpečnostnú ochranu.
-	Zhodnotenie právneho rámca civilného letectva s dôrazom na vytváranie globálneho  systému predpisovej základne prostredníctvom štandardov obsiahnutých v 18 prílohách Medzinárodného dohovoru o civilnom letectve (Chicago, 1944).
-	Schválenie rozpočtu ICAO na r. 2008-2010 vo väzbe na programový balík.
-	Voľby do Rady ICAO.

V rámci prípravy na rokovanie sú priebežne spracované pozičné materiály členských štátov EÚ pre oblasti spoločného záujmu, a to najmä problematiku bezpečnosti, bezpečnostnej ochrany civilného letectva, ochrany životného prostredia, politiku v oblasti navigačných systémov riadenia a zvýšenie efektívnosti činnosti ICAO. Experti SR – predpokladaní členovia delegácie -  aktívne participujú na formulovaní takýchto materiálov.

Voľby do Rady ICAO

Na pôde Rady ICAO sa realizuje regionálna spolupráca 5 krajín strednej a juhovýchodnej Európy  - rotačná skupina CERG  (od r.1993 Česká republika, Maďarsko, Rumunsko, Slovenská republika a v r. 2002 sa pripojilo Slovinsko) v súlade s Memorandom o porozumení (ďalej len „MOU“) podpísanom v Prahe 16.01.2002. Tejto skupine štátov sa podarilo obhájiť miesto v Rade ICAO a po Českej republike v r. 1993 úspešne kandidovalo do Rady ICAO Rumunsko v r. 1995, Slovensko v r. 1998, Česká republika v r. 2001  a od  r. 2004 je členom Rady Maďarsko. 

	Na zasadnutí rotačnej skupiny CERG konanom dňa 6. januára 2006 v Budapešti potvrdilo Rumunsko podľa pravidiel rotácie a v súlade s MOU svoj záujem kandidovať na nasledujúce volebné obdobie do Rady. Táto spoločná kandidatúra bola prezentovaná aj v Európskej konferencii civilného letectva (ECAC). ECAC má v súčasnosti v Rade ICAO 8 miest (Francúzsko, Nemecko, Taliansko, Spojené kráľovstvo Veľkej Británie a Severného Írska, Rakúsko, Fínsko, Španielsko a Maďarsko), má záujem na ich udržaní, a preto podporuje svojich kandidátov a intervenuje v ich prospech vo vzťahu k obdobným organizáciám v Afrike (AFCAC), v Latinskej Amerike (LACAC) a v Ázii (ACAC).  Kandidatúra Rumunska ako nového členského štátu má aj podporu EÚ.

Návrh
Smernice o postupe delegácie SR
na rokovaniach 36. zasadnutia Valného zhromaždenia ICAO 

Delegácia Slovenskej republiky sa na rokovaniach 36. zasadnutia Valného zhromaždenia ICAO bude riadiť týmito zásadami schválenými vládou Slovenskej republiky dňa....2007.

	Hlavné zásady vychádzajú z nasledujúcich princípov:

Delegácia SR bude na rokovaní postupovať v súlade so záujmami zahraničnej politiky SR, bude rešpektovať záväzky  SR vyplývajúce z medzinárodného práva a medzinárodných zmlúv, ktorými je SR viazaná. Bude podporovať spoločne dohodnuté európske stanoviská formulované ECAC a EÚ.

	Delegácia SR ďalej:

1.	Pri voľbách do Rady ICAO bude podporovať kandidatúru jednotlivých krajín (s prihliadnutím aj na tie, ktoré diplomatickou cestou požiadali Ministerstvo zahraničných vecí SR o podporu, resp. ešte požiadajú) podľa nasledovných kritérií: podľa miery, akou príslušná krajina prispieva a zúčastňuje sa na rozvoji medzinárodného civilného letectva, podľa stupňa a významu vzájomnej spolupráce  so SR v tejto oblasti, podľa geografického princípu, podľa úrovne vzájomných politických vzťahov a podľa príspevkovej morálky, akou si príslušná krajina plní základnú povinnosť vyplývajúcu z členstva v ICAO, t.j. včasné platenie členského príspevku.

2.	Bude podporovať všetky návrhy, ktoré budú predložené s cieľom prijatia čo najnižšieho rozpočtu s tým, aby nebola narušená základná pôsobnosť a program práce ICAO v prioritných otázkach.

3.	Bude sa usilovať, aby pokrok v oblasti technickej a prevádzkovej politiky bol prijateľný z hľadiska finančných a investičných možností väčšiny štátov.

4.	Bude podporovať tie návrhy, ktoré budú predložené s cieľom zvýšenia bezpečnosti a efektívnosti leteckej dopravy a bezpečnostnej ochrany civilného letectva.

5.	Bude podporovať a presadzovať spoločné materiály predložené za európsky región prostredníctvom ECACu alebo EÚ. 

	Vzhľadom k obmedzeným finančným prostriedkom sa jednotliví členovia delegácie SR zúčastnia zasadnutia len na dobu nevyhnutne nutnú. Z toho dôvodu nebude možné zabezpečiť účasť slovenských predstaviteľov na všetkých pracovných zasadnutiach, nakoľko v určitom období pracujú súbežne viaceré pracovné orgány. Delegácia SR sa bude usilovať o účasť na hlavných zasadnutiach podľa prerokovávaných otázok, ktoré majú úzky vzťah k rozvoju civilného letectva Slovenskej republiky. Bude sa zúčastňovať na koordinačných zasadnutiach ECAC/EÚ.